મૂળ મહેસાણા જિલ્લાના જામળા ગામનાં શાંતાબહેનનો જન્મ અમદાવાદમાં થયો હતો. માત્ર ૧૬ વર્ષની ઉંમરે ચાર ચોપડી ભણેલાં શાંતાબહેનનાં લગ્ન મુંબઈના સેવંતીલાલ શાહ સાથે કરી દેવામાં આવ્યાં હતાં. લગ્નના એક વર્ષ પછી મુંબઈ આવી ગયેલાં શાંતાબહેનને ૧૮ વર્ષની ઉંમરે પહેલો પુત્ર આવ્યો, પરંતુ એક વર્ષમાં જ ટૂંકી માંદગીમાં મૃત્યુ પામ્યો. ત્યાર પછી ૨૦ વર્ષની ઉંમરે તેમણે બીજા દીકરા અતુલ અને ૨૧ વર્ષની ઉંમરે દીકરી અમિતાને જન્મ આપ્યો. તેમના પતિને પોતાના મોટા ભાઈ સાથે ક્યારેય જોઈએ એવું બનતું નહીં એટલે બન્ને અહીં મુંબઈના ફૉર્ટ વિસ્તારમાં ભાડાની રૂમમાં રહી પોતાનું ગુજરાન ચલાવી રહ્યાં હતાં. એવામાં એક વાર મોટા ભાઈ સાથે પ્રૉપર્ટીના મામલે મોટો વિવાદ થતાં તેમના પતિ એટલા ડિપ્રેશનમાં જતા રહ્યા કે તેમણે આપઘાત કરી લીધો. ત્યારે શાંતાબહેન ચોથી વાર ગર્ભવતી હતાં. પોતાના પરિવાર પર આવી પડેલી આ અણધારી આપત્તિ માટે લડવા શાંતાબહેન પાસે ત્યારે કોઈ શક્તિ નહોતી : ન આર્થિક, ન શૈક્ષણિક. જેઠ પાસે જવાનો તો સવાલ જ નહોતો. ગામમાં એકલાં રહેતાં તેમનાં સાસુ પાસે પણ ત્યારે આ ત્રણ અને આવનારા ચોથા સભ્ય માટે કોઈ વ્યવસ્થા નહોતી એટલે તેમણે પણ શાંતાબહેનનો હાથ ઝાલવાની ના પાડી દીધી.